recursal/SuperWikiNEXT-32B huggingface dataset:
**Daniël Cornelis Boonzaier** (bekend as D.C. Boonzaier of D.C. Boonzaaier; 1865–1950) was 'n Suid-Afrikaanse kunstenaar en spotprenttekenaar wat waardering van binne en buite Suid-Afrika ontvang het. Oor sy loopbaan van 50 jaar het hy 'n merkwaardige reeks karikature en politieke spotprente gelewer. Hy was bekend as Die Burger se spotprentkunstenaar en veral as die skepper van Hoggenheimer.  Sy opvolger by *Die Burger* was T.O. Honiball.

Lewensloop
----------

Adv. Tielman Roos en 'n karikatuur van hom deur D.C. Boonzaier.
Boonzaier is op 11 November 1865 op 'n Karoo-plaas buite Carnarvon gebore. Hy word arm groot, maar slaag daarin om homself te kwalifiseer. Hy kry werk in die Kaapse Staatsdiens, en publiseer sy eerste spotprent in 1884.

Karikatuur van ds. Herman van Broekhuizen.
In 1889 bedank by van die staatsdiens om 'n professionele spotprenttekenaar te word. Sy prente is in verskeie publikasies in die Kaapkolonie, insluitend die *The Cape* en *The Owl*, gepubliseer. In 1903 word hy die eerste permanente spotprenttekenaar van 'n Suid-Afrikaanse koerant (*South Africa News*).

Boonzaier was *Die Burger* se spotprenttekenaar sedert die stigting daarvan 1914 tot 1940. Van sy beroemdste skeppings was die miljoenêr, Hoggenheimer, as die inkarnasie van die Johannesburgse mynmagnaat en bobbejaan, Kees, op sy paal wat Suid-Afrika simboliseer.

Sy seun was die skilder Gregoire Boonzaier. Hy was ook die mentor van jonger kunstenaars soos Pieter Wenning.

Boonzaier is op 20 Maart 1950 in Kaapstad oorlede. Hy was 84 jaar oud.
Die **Heliopolitans** is 'n fiktiewe groep gode wat in strokiesverhale van Marvel Comics verskyn. Hulle is hoofsaaklik op die gode van antieke Egipte, of die Ennead, gebaseer.

Geskiedenis
-----------

Karakters wat op die gode van antieke Egipte gebaseer is, is die eerste keer genoem in *Captain America Comics* #20 (November 1942), wat gepubliseer is deur Timely Comics, die voorloper van Marvel Comics. Daarin ondersoek Captain America en Bucky die moord op kolonel Fitzpatrick, wat die *Book of Thoth* bestudeer het teryl hy in Egipte gestasioneer was.

Die Heliopolitans se eerste volle verskyning in die goue era van strokiesverhale (tussen 1938 en 1956) was in die storie "The Terror That Creeps" deur Stan Lee en Werner Roth, wat gepubliseer is in *Marvel Tales* #96 (Junie 1950). Dit gaan onder meer oor 'n man wat misluk om die publiek te oortuig dat die Groot Sfinks van Giza algaande na die kant van die woestyn beweeg waar dit bemagtig sal word deur die god Set en die mens sal vernietig. Die godin Bast het later haar eerste verskyning gemaak (as 'n totem) saam met die Black Panther in *Fantastic Four* #52 (Julie 1966), waarin die god net *Panther God* genoem is. In *Black Panther* vol. 3 # 21 is onthul dat die *Panther God* Bast is.

Baie van die ander gode, soos Horus, Isis en Osiris, is bekend gestel in *Thor* #239 (September 1975). Khonshu, wat later verbind is met Moon Knight, het die eerste keer verskyn in *Moon Knight* #1 (November 1980). Joseph Muszynski skryf in sy boek *Everything I Needed to Know About Life I Learned from Marvel Comics* dat die bekendstelling van Egiptiese gode "ons neiging om verskeidenheid te geniet" bevredig het omdat die panteon verskeie gode bevat het, in teenstelling met die Joods-Christelike godsdienste.

Die panteon
-----------

* **Anubis** – die god van die hiernamaals
* **Atum** – die god van die son
* **Bast** – die god van plesier, poësie en dans
* **Bes** – die god van geluk
* **Geb** – die god van die aarde
* **Horus** – die god van die son
* **Isis** – die godin van vrugbaarheid
* **Khonshu** – die god van die maan
* **Neith** – die godin van die aarde
* **Nun** – die god van die waterwêreld
* **Nut** – die godin van die lug
* **Osiris** – die god van die dooies
* **Ptah** – die god van ambagslui en argitekte
* **Sekhmet** – die god van oorlog
* **Set** – die god van chaos en skepping
* **Seth** – die god van die bose en die dood
* **Sobek** - die god van riviere
* **Thoth** – die god van wysheid

Skakels
-------

* Heliopolitans in die Marvel Database, 'n wiki van Marvel Comics
* Hierdie artikel is in sy geheel of gedeeltelik uit die Engelse Wikipedia vertaal.
Sfard-sinagoge
Die **Astrachanse Jode** is mense van Joodse oorsprong en geloof wat in Astrachan woon, 'n multikulturele stad in Suidwes-Rusland wat eens 'n onafhanklike khanaat was. Alhoewel hulle tot verskeie subetniese groepe behoort, soos Asjkenasiese, Sefardiese en Bergjode, vorm Astrachanse Jode 'n verenigde gemeenskap met 'n gedeelde identiteit.

Geskiedenis
-----------

Die Middeleeuse Chasare was die eerste Joodse groep wat gewoon het in wat nou Astrachan is, maar die huidige Joodse gemeenskap van die stad het 'n baie korter geskiedenis. Volgens die plaaslike historici, was Lejba Davidof die eerste Asjkenasiese Jood om hom in Astrachan te vestig sedert 1579, toe die streek deur Rusland verower en gekoloniseer is. Davidof het uit Witebsk in die huidge Belarus na Astrachan verhuis, nadat die Russiese regering in 1771 toegelaat het dat Jode na die stad immigreer.

In die 1850's het die stad 'n toestroming van Bergjoodse immigrante van die Kaukasus-gebied beleef. Baie van hulle het hulle gevestig in die sudelike deel van Astrachan se oustad, Beli Gorod. Die hoogste konsentrasie van Joodse huishoudings was in die huidige Sjaumjan-straat, wat destyds algemeen na verwys is as die "Jodestraat" of "Jodebuurt". Die enigste sinagoge in Astrachan, wat tot vandag toe aktief is, is in die nabygeleë Babusjkin-straat.

Sinagoges
---------

Alhoewel daar vier historiese sinagoges in die stad was, funksioneer deesdae net een. Ten spyte van sy name "Sfard", wat van die etnoniem van die Sefardiese Jode kom, het hierdie sinagoge 'n Asjkenasiese rabbyn en behoort dit tot die Chassidiese Chabad-beweging.

In 2019 het die Sfard-gemeenskap die eerste mikve (ablusiebad) in 90 jaar gekry.

Bekende Astrachanse Jode
------------------------

* Lew Swerdlin, rolprentakteur.
* Mejer Trilisser, revolusionêr en politikus.
* Sergei Bendt, digter en teaterakteur.
* Sergey Lagodinsky, politikus en regsgeleerde.
Jagersfontein-myn

diamantmyn| Land | Suid-AfrikaWysig |
| Geografiese ligging | 29°45′55″S 25°25′8″EWysig |
| Produk of materiaal wat geproduseer word | diamantWysig |

Map
Die 972 karaat (194,4 g) Excelsior-diamant, die grootste wat in die Jagersfonteinmyn gevind is.
Die **Jagersfonteinmyn** is 'n verlate oopgroefmyn in Suid-Afrika geleë naby die dorp Jagersfontein en ongeveer 110 kilometer suidwes van Bloemfontein. Sedert dit gestig is in 1870, was twee van die tien grootste diamante wat ooit ontdek is, die Excelsior en die Reitz (nou bekend as die Jubilee-diamant), ontgin by Jagersfontein. 

Die term "Jagers" is sedertdien geskep om die kenmerkende effense blou skynsel aan te dui van die juwele uit hierdie myne. Onder geoloë, is Jagersfontein bekend as 'n kimberlite pyp, en 'n primaligging vir mantel xenoliete, sommige wat glo uit dieptes van 300 – 500 kilometer boontoe gekom het.

Ongeveer 9,6 miljoen karaat (1 900 kg) van edelsteengehalte diamante is onttrek tydens die myn se eeu van bewerking, slegs onderbreek deur die twee wêreldoorloë en die Groot Depressie. Na nege-en-dertig jaar van oopgroefmynbou, het ondergrondse mynbou begin in 1909, en is daar voortgegaan totdat die myn se uiteindelike sluiting op 28 Mei 1971, minder as 'n jaar na die eeufees van die eerste diamantontdekking in die gebied. Sedertdien is 'n oopgroefmuseum en die Jagers Mynboudorp as toerisme-aantreklikhede op die terrein geopen.

Navorsing in 2005 deur die historikus Steve Lunderstedt het bevestig dat die myn die grootste handuitgegrawe gat in die wêreld was op 19,65 hektaar (48,6 akker), effens groter as die Groot Gat van 17 hektaar (42 akker) in Kimberley, wat tot dan op die titel aanspraak gemaak het. Dit is waarskynlik nie die diepste nie, aangesien die finale diepte van die Groot Gat 220 m of meer bereik. Jagersfontein is teen 1911 met die hand gegrawe tot 'n diepte van 200 m.

Sien ook
--------

* Lys van myne in Suid-Afrika
| **Haliet** |
| --- |
|    |
| Formule | NaCl  |
| Onsuiwerhede | I, Br, Fe, O   |
| Kleur | kleurloos, witagtig, geel, rooi, pers, blou  |
| Streep | wit  |
| Hardheid | 2,5 (Mohs)  |
| Digtheid | 2,168 g/cm3  |
| **Optiese eienskappe**  |
| Transparansie | deursigtig, deuskynend  |
| Dubbelbreking | isotroop  |
| RI-waardes | n = 1.5443  |
| **Kristallografie**  |
| Ruimtegroep | Fm3m  |
| Strukturbericht-kode | B1  |
| Eenheidsel | a = 5.6404(1) Å  |
|  |
| \* Lys van minerale |

**Haliet** (ook bekend as **klipsout**) is 'n mineraal met formule NaCl. Dit is die mineraalvorm van tafelsout. Die naam stam van Grieks άλς, sout, see. Die chemiese naam is natriumchloried.

Haliet is oplosbaar in water en kristalle word as evaporiete in soutmere gevind asook as soutkoepels in afsettingsgesteentes. Dit kan dalk ook deur sublimasie by 450-550 °C uit vulkaniese gasse gevorm word.

Die mineraal is belangrik as grondstof vir vervaardiging van eetbare tafelsout en van chloor en natronloog. Ruwe haliet is nie veilig om te eet nie omdat dit skadelike onsuiwerhede kan bevat.

Kristalstruktuur
----------------

Haliet op de Dooie See se oever
Haliet het 'n eenvoudige kubiese kristalstruktuur wat bestaan uit 'n afwisseling van lae positiewe en negatiewe ione in digpakking in die volgorde A-a-B-b-C-c(-A-a-ensomeer). Die stapelrigting is die (111)-liggaamsdiagonaal van die kubiese eenheidssel. 'n Ander beskrywing is om 'n kubiese digpakking se oktaëderholtes met 'n ander atoom op te vul.

Hierdie kristalstruktuur word deur baie ander stowwe aangeneem en dit is die argetipe van die strukturbericht-klassifikasie se B1-struktuur.
**Kimila Ann** "**Kim**" **Basinger** (IFA: ˈbeɪsɪŋər, dikwels verkeerd uitgespreek as ˈbæsɪndʒər; gebore op 8 Desember 1953) is ’n Amerikaanse aktrise en voormalige model wat in 38 rolprente te sien was.

Loopbaan
--------

Basinger as J.Z. Kane in die TV-reeks *Dog and Cat* (1977).
Sy het haar akteursloopbaan in 1976 op televisie begin en haar rolprentdebuut in die 1981-drama *Hard Country* gemaak. Basinger het bekendheid verwerf toe sy in 1983 die Bond-meisie Domino Petachi was in *Never Say Never Again*, teenoor Sean Connery. In die jaar daarna het sy ’n Golden Globe-benoeming gekry vir haar spel in *The Natural*. Sy was ook Elizabeth in die omstrede erotiese drama *9½ Weeks* (1986) en Vicki Vale in *Batman* (1989). 

In 1997 het sy die Oscar, Golden Globe en Screen Actors Guild Award vir beste vroulike byspeler gewen vir haar vertolking van Lynn Bracken in *L.A. Confidential*. Sy is die enigste aktrise nog wat al nakend in *Playboy* verskyn en ’n Oscar gewen het.

Haar ander prente sluit in *Final Analysis* (1992), *I Dreamed of Africa* (2000), *8 Mile* (2002), *The Door in the Floor* (2004), *Cellular* (2004) en die komende *The Nice Guys* (2016).
Die **Iris** is 'n genus van die familie *Iridacea*e met 200 tot 300 verskillende spesies. Die blomme is groot en opvallend en kom in 'n verskeidenheid kleure voor. Sommige soorte word al sedert die 16e eeu as sierplante gekweek en die wortelstok van een soort word vir parfuumbereiding gebruik. Die meeste soorte irisse is van die gematigde streke van die Noordelike Halfrond afkomstig, terwyl van die mooistes egter ook uit die Mediterreense gebied en Sentraal-Asië kom. Irisse is of bolplante, of wortelstokplante en het ses blomdekblare, waarvan die buitenstes gewoonlik afhang of wegstaan en die binnestes regop staan. 

Die bekendste irisse is die baard-irisse wat hibrides (basters) is van die ligblou *Iris pallida*, die geel Iris variegata en die persblou *Iris germanica*. Baard-irisse blom 6 tot 8 weke lank in die lente en hul swaardvormige blare is immergroen. Na drie jaar moet hulle verdeel word deur die wortelstokke van mekaar af te breek en weer te plant. Goed gedreineerde, vrugbare grond is baie belangrik en hulle moet die hele jaar deur water kry. Ander irisse wat mooi tuinblomme is, is onder meer die Japanse en Spaanse irisse. 

Die *Iris japonica* is in die 18e eeu uit Japan en China via Europa bekend gestel en het wit of pers orgideeagtige blomme. Die *Iris kampferi*, wat ŉ groter kleurverskeidenheid oplewer, floreer weer in vlak dammetjies of ŉ moerasagtige gebied waar die grond baie suur is. Die Spaanse iris (*Iris xiphium*), wat van Spanje en Portugal afkomstig is en waaruit die sogenaamde Hollandse en Engelse irisse latergekweek is, is 'n bolplant met pragtige wit, geel, blou en pers snyblomme. Hulle blom ook in die lente en die bolle moet in Maart 5 tot 8 cm diep en sowat 8 cm uitmekaar geplant word. Hulle verkies ligte skaduwee en moet teen kwaai koue beskerm word. Die ligblou Iris florentina uit die Mediterreense gebied se gedroogde wortelstok (iriswortel) word weens sy geur by die bereiding van sekere parfuum gebruik. Die plantfamilie *Iridacea*e is na Iris, die Griekse godin van die reënboog, vernoem.

Bron
----

* Wêreldspektrum, 1982, ISBN 0908409532 band
'n ARTEC Boxer v.d. Duitse Leër
Suid-Afrikaanse Badger IFV, 'n tipe wiel-IFV
'n **Pantserpersoneeldraer** (APC) is 'n breë tipe gepantserde militêre voertuig wat ontwerp is om personeel en toerusting in gevegsones te vervoer. Sedert die Eerste Wêreldoorlog het APC's 'n baie algemene stuk militêre toerusting regoor die wêreld geword.

'n Amerikaanse M113 gepantserde personeeldraer
LVTP-5 amfibiese gepantserde gevegsvoertuie, 1966
Volgens die definisie in die Verdrag oor Konvensionele Gewapende Magte in Europa, is 'n APC "'n gepantserde gevegsvoertuig wat ontwerp en toegerus is om 'n gevegsinfanterie-groep te vervoer en wat, as 'n reël, gewapen is met 'n integrale of organiese wapen van minder as 20 millimeter kaliber."

In vergelyking met infanteriegevegsvoertuie (IFV's), wat ook gebruik word om infanterie in die geveg te dra, het APC's minder bewapening en is nie ontwerp om direkte vuurondersteuning in 'n geveg te bied nie. Infanterie-eenhede wat in APC's reis, staan bekend as gemeganiseerde infanterie. Sommige weermagte maak ook 'n onderskeid tussen infanterie-eenhede wat APC's gebruik en infanterie-eenhede wat IFV's gebruik, met laasgenoemde wat bekend staan as gepantserde infanterie in sulke weermagte.
**Eienskappe**| **Algemeen** |
| --- |
| Naam | Kaliumdichromaat |
| Struktuurformule vanStruktuurformule van  |  |
| Chemiese formule | K2Cr2O7 |
| Molêre massa | 294,18 g/mol  |
| CAS-nommer | 7778-50-9   |
| Voorkoms | Oranje vastestof   |
| Reuk | geen |
| **Fasegedrag**   |
| Selkonstantes | a=1336.7 pm; b=737,6pm; 744,5 pm; α=90,75°; β=96,21°; γ=97,96°   |
| Ruimtegroep | P1  |
| Nommer | 2 |
| Smeltpunt | 398 °C |
| Kookpunt | >500 °C (ontbind) |
| Digtheid | 2,680 [g/cm3] @20 °C |
| Oplosbaarheid | ong. 29,4 [g/L] @20 °C |
| **Suur-basis eienskappe** |
| pKa |  |
| **Veiligheid** |
| Flitspunt | onbrandbaar  |
| LD50 | 90,5 [mg/kg] (Rot; oraal) |
| Tensy anders vermeld is alle data vir standaardtemperatuur en -druk toestande. |
|   |  |

**Kaliumchromaat** is 'n sout van kalium en dichroomsuur met formule K2Cr2O7. Chroom is hier in sy hoogste oksidasietoestand Cr(VI).
Die stof is 'n sterk oksideermiddel en dit is baie korrosief, toksies en kankerverwekkend.

Kristalstruktuur
----------------

Teen kamertemperatuur het die sout 'n trikliniese struktuur met kaliumione omring deur 8-9 suurstofatome wat behoort aan haltervormige dichromaatione Cr2O2−7 wat bestaan uit twee CrO4-tetraëders wat een suurstof atoom deel. Die twee tetraëders is amper in 'n eklipskonformasie. Haltervormige M2O7-eenhede is ook bekend van sorosilikate en pirofosfate soos β-Ca2P2O7 en Na4P2O7.10H2O.

Chemiese eienskappe
-------------------

Kaliumdichromaat is 'n sterk oksiedasiemiddel. Met 'n reduktor soos swael gee dit chroom(III)oksied:

{\displaystyle K\_{2}Cr\_{2}O\_{7}(s)+S(s)\rightarrow K\_{2}SO\_{4}+Cr\_{2}O\_{3}(s)}
Reduksie met SO2 van 'n oplossing van kaliumdichromaat en swawelsuur gee chroomaluin:

{\displaystyle K\_{2}Cr\_{2}O\_{7}(aq)+H\_{2}SO\_{4}(aq)+SO\_{2}(g,aq)\rightarrow 2KCr(SO\_{4})\_{2}+H\_{2}O}
Kaliumdichromaat kan verkry word deur swawelsuur by 'n oplossing van kaliumchromaat te voeg:

{\displaystyle 2K\_{2}CrO\_{4}+H\_{2}SO\_{4}\rightarrow K\_{2}SO\_{4}+K\_{2}Cr\_{2}O\_{7}}
Die reaksie kan opgekeer word deur loog by te voeg:

{\displaystyle K\_{2}Cr\_{2}O\_{7}+2KOH\rightarrow 2K\_{2}CrO\_{4}+H\_{2}O}

Aanwendings
-----------

Kaliumdichromaat word saam met wolfram en yster in vuurwerk gebruik. Dit word as preserveermiddel vir hout aangewend en vir die sintese van kleurstowwe gebruik.
Gesplete rotsmassa van Sederbergsandsteen
Die **Kouebokkeveldberge**, is 'n bergreeks in die Wes-Kaapprovinsie, Suid-Afrika. Geologies is die reeks saamgestel uit Sederbergsandsteen van die Kaapse stelsel.

Ligging en omvang
-----------------

Dit is bokant Prince Alfred Hamlet geleë, noord van Ceres, en suid en oos van Citrusdal. Die reeks loop in 'n WNW-OSO-rigting met 'n hoë platorand aan sy suidelike en suidwestelike kant. Hoogtes van die reeks is gemiddeld 1 600 m en daar is dikwels sneeu in die winter. Hierdie hoogtes is een van die koudste plekke in die Wes-Kaap in die winter.

Dreinering
----------

Die Kouebokkeveld val binne die Olifants/Doring-stelsel en die Doringrivier het sy bronne in hierdie reeks, wat aansienlik bydra tot die vloei van die Olifants-opvanggebied.

Ekologie
--------

Die flora van die Kouebokkeveld is soortgelyk aan die Sederbergflora, met bergfynbos op hoë hoogtes, Karooplantegroei op die laer hange en kolle bergsipres. Plante soos die geelbos, 'n spesie van *Leucadendron*, kan hier gevind word.

Artefakte
---------

Daar is antieke San-rotskuns by 'n plek genaamd Katbakkies. ’n Meteoriet het in 1838 op die Koue Bokkeveld neergestort. Dit staan bekend as die Koue Bokkeveld- of CM2-meteoriet. Die meteorietfragmente was versprei en die meeste daarvan is nou verlore.
**Cyprian Mpho Shilakoe** is op 3 Augustus 1946 in Barberton gebore en het sy kinderjare op 'n afgeleë sendingstasie by Buchbeesreich in Transvaal deurgebring. In 1968 is hy na Rorke's Drift om in die kuns te studeer. Dit was die begin van 'n besonder belowende loopbaan as beeldhouer en grafiese kunstenaar.

Veral sy grafiese werk, wat linosneë, etse en akwatinte insluit, het aan Shilakoe internasionale roem besorg. Sy kuns toon ’n mistieke en diep innerlike visie van die mens, en daar is sterk surrealistiese eienskappe. Die karakters wat hy uitbeeld, is droombeelde wat eensaamheid en oorpeinsing met ’n byna pynlike sensitiwiteit versinnebeeld. Daar is in sy kuns sterk aanduidings van buitesintuiglike waarneming en hy het dikwels die dood, reïnkarnasie en afskeid as temas gebruik.

Dit het vir hom in sy kuns nie soseer gegaan om die aardse bestaan nie, maar veel meer om die mens in geestelike transendentale en bo-aardse dimensie. 'n Opvallende kenmerk van sy styl en tegniek is die isolasie en eensaamheid van sy figure, wat stry om tot 'n beset van ware menslike waardes te kom. Hierdie eienskap kom ook sterk na vore in sy beeldhouwerk, wat beskou kan word as 'n driedimensionele oorsetting van sy grafiese werk.

Die tema van lewe, dood en reïnkarnasie in terme van voorouerverering en inheemse opvattinge oor die lewensiklus van 'n individu blyk veral duidelik in 'n reeks totempale (almal sowat 2 m en hoër) wat Shilakoe in hout uitgevoer het. Sy beeldhoukuns is uitsluitend in hout. Shilakoe se werk is in die meeste groot sentra in Suid-Afrika, asook in Swede, Denemarke, die Bondsrepubliek Duitsland, Italië en die VSA uitgestal. Kort nadat hy op 7 September 1972 in Krugersdorp in 'n motorongeluk gesterf het, is berig ontvang dat hy die eerste prys vir grafiese kuns verower het op 'n uitstalling van Afrikakuns in Los Angeles wat deur die Universiteit van Suid-Kalifornië te Los Angeles (UCLA) in 1971 georganiseer is.

Bronnelys
---------

* Wêreldspektrum, 1982, ISBN 0-908409-66-4, volume 25, bl. 100
Jan van Hunks en die duiwel stook hul pype.
**Jan van Hunks** is 'n legendariese figuur in die geskiedenis van Kaapstad. Sy rookuitdaging met die duiwel is die oorsaak van die bekende "tafeldoek" wat op Tafelberg lê as die Kaapse Dokter (die suidoostewind) waai.

Legende
-------

Van Hunks was 'n afgetrede Nederlandse seerower wat vroeg in die 18de eeu (dus in die tyd van die VOC) teen die hellings van Tafelberg en Duiwelspiek gesit het en hom verlustig het aan die uitsig terwyl hy gerook en rum gedrink het. Een somerdag toe die suidoos weer so kwaai waai, kom daar 'n vreemdeling by hom verby en vra aan Van Hunks 'n stopsel tabak. Die besoeker prys die besondere tabakmengsel hoog aan en Van Hunks spog met sy eie unieke tabakmengsel en rookvermoë. Dit lei tot 'n uitdaging en 'n kwaai rokery wat dae aanhou en 'n dik rookwolk wat Tafelberg bedek. Skielik laat die uitdager sy pyp val en stort ineen. Van Hunks buig vooroor om die vreemdeling met 'n sluk rum by te bring. Toe hy die uitdager se hoed van sy kop trek, sien hy die horings en besef dat hy met die duiwel te doen het. In 'n helder weerligflits verdwyn beide die rokers. En laat slegs 'n groot rookwolk agter. So het volgens die legende Duiwelspiek aan sy naam gekom.

Oorsprong
---------

Dat dit 'n inheemse Kaapse legende afkomstig uit die geskiedenis van die Kaapse Maleierslawe is, is ongegrond. Dit is bloot 'n bewering van die Britse joernalis Ian Colvin in sy boek "South Africa: Romance of Empire". Colvin se verhaal is gebaseer op die "Ballad of Jan van Hunks" deur Dante Gabriel Rossetti. Rossetti is op sy beurt geïnspireer deur 'n verhaal wat in Nederland afspeel. Die legende het dus niks te doen met die naam Duiwelspiek nie.

Bibliografie
------------

* *Standard encyclopaedia of Southern Africa*. Cape Town: Nasou. 1974. ISBN 0-625-00326-8. OCLC 174336138.
* Van Hunks: Duiwels en Reuse van Tafelberg
Links na regs: Jeremy McGrath, Greg Albertyn, Ken Faught en Steve Hatch, met die vlieënier agter.
**Greg Albertyn** (gebore 13 Oktober 1973 in Johannesburg) is 'n voormalige Suid-Afrikaanse motocross-renjaer (motorfiets-veldrenjaer). Hy het al 12 keer die wêreld- en Amerikaanse motocross en -supercrosskampioenskappe gewen. Supercross is 'n hoogs tegniese weergawe van motocross wat op spesiaal opgerigte hindernisbane, byvoorbeeld in sportstadions, gejaag word.

Albertyn wen sy eerste wêreldtitel in 1992 in die 125cc-klas. Die daaropvolgende jaar skuif hy op na die 250cc-klas en wen met sy eerste poging. Hy het sy titel in 1994 suksesvol verdedig, wat aan hom 'n driekuns van wêreldtitels besorg het.

Hy is deur die Suid-Afrikaanse Gilde van Motorjoernaliste (SAGMJ) as die Motorsportman van die Jaar vir 1992 aangewys. Dit volg nadat hy, as Suid-Afrika se enigste wêreldkampioen op daai tydstip, nie vir die Sportman van die Jaar oorweeg is nie.

Prestasies
----------

* 1992: Wêreldkampioen 125cc
* 1993: Wêreldkampioen 250cc
* 1994: Wêreldkampioen 250cc
* 1999: Buitemuurse nasionale kampioen 250cc
**Rondalia** was in die tweede helfte van die 20ste eeu 'n groot Suid-Afrikaanse verskaffer van vakansiehuisvesting en bystand aan die reisende publiek.

Dienste
-------

Rondalia het 'n uiteenlopende reeks dienste aan sy lede verskaf. Die organisasie het verskeie vakansieoorde besit. Vanuit sy hoofkantoor te Visagiestraat in Pretoria en takkantore landwyd is die tyskrif *Die Mylpaal* uitgegee, 'n toerklub (Rontoer) bestuur, noodpadbystand verleen, reisadvies verskaf en 'n reisburo bedryf. Verder is motor- en lewensversekering vir die lede gereël. Die organisasie het ook motortoetssentrums, hersteldiens- en duikklopwerkswinkels bedryf. 

Die stigter Christo A. Bisschoff en sy broer het beding vir die regte van motoriste.

Vakansieoorde
-------------

Rondalia se vakansieparke het almal mettertyd oorgegaan in die hande van ander organisasies. Die ATKV bestuur nou Goudini Spa by Worcester, Drakensville, Klein-Kariba, Buffelspoort en Die Eiland by Letsitele. Forever Resorts beheer tans die vakansieoorde by Tshipise, Swadini, Loskop en Gariepdam. In KwaZulu-Natal is die oord by Hibberdene nou bekend as Anchors Aweigh. Dan was daar ook nog Rondalia Oog ('n gewilde warmbron by Naboomspruit) en die Hans Merensky-natuurreservaat (Die Eiland).

Geskiedenis
-----------

Rondalia het op 30 Augustus 1955 begin met die stigting van 'n vakansieoord by Hibberdene. Op 1 April 1957 het die Rondalia Toerklub hieruit ontwikkel. Die doel was om die Afrikaner 'n vastrapplek in die ontluikende toerismebedryf te gee. Dit moes dien as 'n mededinger vir die meer Engelsgesinde Automobile Association (die AA). In 1966 is die RAC in Suid-Afrika deur die AA oorgeneem en in die 1980's het die AA ook dele van sy mededinger Rondalia geabsorbeer.

Naam
----

Die naam "Rondalia" is afgelei van die aanvanklike vakansiehuisvesting, die rondawel.

Bibliografie
------------

* Afrikaanse Kultuuralmanak. Aucklandpark: Federasie van Afrikaanse Kultuurvereniginge, 1980. ISBN 0-620-04543-4
* Standard Encyclopaedia of Southern Africa, deel 7. Kaapstad: Nasou, 1972. ISBN 0-625-00323-3
* www.4X4community.co.za
’n **Muon** is ’n elementêre deeltjie soortgelyk aan die elektron, met ’n negatiewe elektriese lading (-1) en ’n spin van 1⁄2. Saam met die elektron, die tau en die drie neutrino's word dit as ’n lepton geklassifiseer. Nes met ander leptone die geval is, word geglo dat muons nie ’n substruktuur het nie, en dus nie uit kleiner deeltjies bestaan nie. Die naam kom van die Griekse letter "μ" (mu), wat dit voorstel.

Die muon is ’n onstabiele subatomiese deeltjie met ’n gemiddelde leeftyd van 2,2 µs (mikrosekonde). Hierdie relatief lang vervaltyd (die tweede langste bekend) is aan die swak wisselwerking te danke. Muonverval vervaardig minstens drie ligter deeltjies, en dit moet ’n elektron insluit met dieselfde lading as die muon, plus twee verskillende soorte neutrino's. Muons reageer ook soos klein staafmagnete in 'n magneetveld waarin hulle soos soos 'n top wankel. Die wankeltempo word deur die muon se magnetiese moment bepaal, wat fisici as g afkort, en waarvan die waarde tans 'n belangrike studieveld is.

Nes alle elementêre deeltjies het muons ’n ooreenstemmende antideeltjie van teenoorgestelde lading (+1), maar dieselfde massa en spin. Dit word ’n antimuon of positiewe muon genoem. Muons het ’n massa van 105,7 MeV/*c*2, wat sowat 200 keer dié van ’n elektron is. Aangesien die muon se wisselwerking baie soos dié van die elektron is, kan daaraan gedink word as ’n baie swaarder weergawe van die elektron.

Eksperimentele fisika
---------------------

Een van etlike maniere waarop navorsers die Standaardmodel beproef en nuwe fisikabeginsels probeer onthul, is die bestudering van muone. Dit word naamlik veronderstel dat die muon sensitief is vir alle deeltjies, selfs dié waarvan wetenskaplikes nog onbewus is, sodat dit 'n nuttige instrument is in die soeke na nuwe soorte materie en energie waaruit die heelal saamgestel mag wees.

Teoreties is die muon se onversteurde magnetiese moment g presies gelyk aan 2. "Kwantumbruising" van virtuele deeltjies wat in en uit die niet ontpop veroorsaak egter 'n afwyking, g-2 genaamd, weens hierdie vlugtig-verskynende deeltjies se impak op die muon se wankeltempo. Deur bestek te neem van alle reeds bekende kragte en deeltjies in die Standaardmodel, kan fisici voorspel hoedanig g geïmpakteer moet word. Eksperimenteel word g-2 met toenemende akkuraatheid bepaal, en in 2023 is 'n waarde van 0,00233184110 te Fermilab verkry deur 'n bundel van 40 biljoen muone deur 'n torusvormige magneet te stuur en hul wankeltempo met detektors vanuit die torusrand waar te neem. Hierdie resultaat kon nog nie met die Standaardmodel vereenselwig word nie, weens die verskillende wyses (teoreties en eksperimenteel) waarop die sterk krag, wat protone en neutrone binne kerne saambind, verreken word. 'n Teoretiese tegniek wat superrekenaars inspan om die heelal as vierdimensionele rooster van ruimte-tydpunte te modelleer, bevestig egter die waarde van g-2 wat in 2023 verkry is.
Boeing 737-300 van Air Madagascar
ATR 72-500 van Air Madagascar
**Société Nationale Malgache de Transports Aériens, Société Anonyme**, wat as **Air Madagascar** sake bedryf, is 'n lugredery gebaseer in Antananarivo, Madagaskar. Dit is die nasionale lugredery van Madagaskar wat dienste bedryf na Europa, Asië en naburige Afrika- en Indiese Oseaaneilandbestemmings. Dit bedien ook 'n uitgebreide plaaslike netwerk. Die belangrikste basis is Ivato Internasionale Lughawe, Antananarivo.

Die lugredery is in 1947 gestig om vlugte van "Transports Aériens Intercontinentaux" en Air France te voed, en ná Madagaskar se onafhanklikheid word dit die nasionale lugredery. Aanvanklik bedryf dit slegs dienste op binnelandse roetes, maar met die lugredery se uitbreidings in die laat 1960's en 1970's is begin om internasionale vlugte na bestemmings soos Frankryk en Suid-Afrika te onderneem.

In meer onlangse jare ondergaan die lugredery 'n reeks mislukte privatiserings. Die pogings is sedertdien gestaak en die lugredery is nou in meerderheidsbesit van die regering van Madagaskar (89.56%), met ARO ('n versekeringsmaatskappy)(5.53%), SONAPAR (2.53%), Air France (1.65%), NY Havana (0.32%) en personeel (0.39%) as die kleiner aandeelhouers.
Iris en Jupiter
Die woord ***mitologie*** (vanuit die Grieks μυϑολογία *mythología*, vanaf μυϑολογειν *mythologein* om mites oor te vertel, vanaf μυϑος *mythos*, 'n vertelling, en λογος *logos*, 'n gesprek) beteken letterlik om mites oor te vertel, bedoelende verhale wat 'n spesifieke kultuur glo waar is en wat bonatuurlike karakters of gebeurtenisse gebruik om die aard van die wêreld en die mensdom voor te stel. Die moderne gebruik van "mitologie" verwys óf na die mites van 'n spesifieke kultuur (soos in *Griekse mitologie*, *Noorse mitologie* of *Zoeloe mitologie*) óf die studieveld handel oor die versamel, studie en uitlê van mites.

In die volksmond beteken *mite* ook valsheid - iets wat sommige glo maar nie waar is nie - maar in die veld van mitologie word so definisie nie gebruik nie.

Definisie
---------

Oor die algemeen is mites verhale wat tradisioneel gebruik word om die begin van die wêreld, natuurverskynsels of enigiets anders wat moeilik verklaarbaar is, te verduidelik. Nie alle mites speel egter 'n verduidelikende rol nie. 'n Ander algemene doel van mites kan wees om 'n kultuur se waardestelsel oor te dra. 

Mites is per definisie heilig en laat blyk gewoonlik bonatuurlike of goddelike magte. Dikwels word mitologie en legendes - verhale van heldefigure en geskiedkundige gebeurtenisse - gemeng, afhangende van die hoeveelheid bonatuurlike inhoud in die verhaal.

In volksverhale, wat 'n mengsel van sekulêre en heilige verhale kan insluit, verkry mites 'n invloed deurdat in hulle geglo word. In die studie van volksverhale word daar erken dat alle heilige tradisies mites bevat, 'n erkenning waardeur geen skending plaasvind nie anders as wat sou gebeur in die algemene verstaning van wat 'n mite is. 

Hierdie breë waarheid loop 'n dieper koers as die aankoms van kritiese geskiedenis wat moontlik bestaan as 'n gesaghebbende geskrewe vorm wat "die storie" word (voorgeletterde tradisies kan verdwyn as die geskrewe weergawe "die storie" word en die letterkunde "die gesag"). Maar, soos Lucien Lévy-Bruhl dit hou: "Die primitiewe gesteldheid is 'n geestestoestand, en nie 'n fase in sy historiese ontwikkeling nie." (Mâche 1992, bl.8) 

Gewoonlik verwys die term 'mite' spesifiek na die antieke verhale van baie ou kulture, soos in Griekse mitologie. Party mites het oorspronklik ontstaan in 'n gesproke tradisie voordat dit neergelê is in skrif, en baie bestaan in verskeie weergawes.

Volgens die agtste hoofstuk van F. W. J. Schelling se *Inleiding tot Filosofie en Mitologie is* "Mitologiese voorstellings nie uitgevonde nog algemeen aanvaar nie. Hul is die produkte van 'n proses onafhanklik van beide denke en wil. Hulle is, vir die bewustelikheid wat hulle ondergaan het, 'n onbestrybare realiteit. Volke en individûe is slegs instrumente van dié proses, wat verby hul horison gaan en wat hulle dien sonder hul verstand."
Rajoelina in 2013
**Andry Nirina Rajoelina** (Malgassies]: [ˈjanɖʐʲ nʲˈrinə radzoˈel]; gebore op 30 Mei 1974) is 'n Malgassiese politikus, sakeman en die huidige president van Madagaskar. Hy begin sy loopbaan in die privaatsektor, organiseer eers geleenthede op die eiland (*Live*-konserte), en belê daarna in die reklamebedryf (Injet, advertensieborde en drukwerk) en die media (Viva, TV en radio).

Hy was die burgemeester van Antananarivo van Desember 2007 tot Februarie 2009, en president van die Oorgangsowerheid van Madagaskar van 21 Maart 2009 tot 25 Januarie 2014, totdat die algemene verkiesing in 2013 gehou is. Nadat hy uitgetree het as president van die HAT, bly hy hoof van die meerderheidsparty, die MAPAR. Nadat hy die presidentsverkiesing in 2018 gewen het, is hy op 19 Januarie 2019 ingehuldig.

Betogings en presidensie
------------------------

As leier van die opposisie politieke party TGV (Tanora malaGasy Vonona, Gedetermineerde Malgassiese Jeug), het Rajoelina 'n sleutelrol gespeel in gewelddadige betogings teen die vorige verkose president Marc Ravalomanana, met Rajoelina wat volgens sekere bronne deur 99% van die land se weermag ondersteun is vir die leierskap van die land. In Februarie 2009 het geweld toegeneem, en die kerke het onsuksesvol probeer om tussen die regering en die opposisie te bemiddel. Die Verenigde Nasies het 'n gesant na die eiland gestuur.

Nadat Ravalomanana op 17 Maart 2009 die mag aan 'n groep senior weermagoffisiere oorhandig het, het hulle 'n paar uur later die presidensiële mag aan Rajoelina oorgedra. 'n Dag later het die Hooggeregshof van Madagaskar die wettigheid van die oordrag van mag erken. Op 28 Maart is die nuwe leier "ingehuldig" in die hoofstad se sokkerstadion, met die titel "President van die Hoë Owerheid van die Oorgang". Grondwetlik kon hy egter nie president van die republiek word nie omdat hy nog nie 35 jaar oud was nie.

In Januarie 2014 is hy opgevolg deur Hery Rajaonarimampianina. Die verkiesings in Desember 2013 is gesien as 'n belangrike stap in die herstel van demokrasie. Die Afrika-unie het die land se lidmaatskap op 20 Maart 2009 opgeskort weens die magsgreep deur Rajoelina. Madagaskar is ná verkiesings op 27 Januarie 2014 weer tot die Afrika-unie toegelaat.

Die 2018 presidensiële verkiesing het weer in 'n stryd tussen Rajoelina en Ravalomanana ontaard. Die twee het president Rajaonarimampianina in die eerste ronde verslaan, waarna Rajoelina in die tweede ronde as oorwinnaar uit die stryd getree het. Hy het op 19 Januarie 2019 as president aangestel.

In Junie 2023 het die onthulling van Franse nasionaliteit gelei tot die opening van 'n parlementêre ondersoek, gevolg deur die ondervraging van die Hoë Konstitusionele Hof deur 'n groep burgers van die Malgassiese diaspora in Frankryk..
Waarheid, 1870 deur Jules Joseph Lefebvre
**Naaktheid** of om **naak** te wees verwys daarna om geen klere aan te hê nie. Dit kan ook in sekere kulture of omstandighede daarna verwys dat bepaalde liggaamsdele onbedek is. Dit word ook soms gebruik wanneer 'n persoon minder klere aan het as wat onder die omstandighede vanpas sou wees.

Terminologie
------------

Vergelyking van naakte en halfnaakte liggaam en klere van 'n jong man
Hoewel die terme "kaal", "naak", "onbedek" en ander, dieselfde algemene betekenis het, is daar gevalle waar een term meer gepas is as 'n ander. Wanneer 'n persoon geen klere aan het nie, word die term kaal of naak gewoonlik gebruik. Dit kan 'n verskillende betekenis hê afhangende van die situasie waarin dit gebruik word. "Die persoon het kaal die straat in gehardloop" kan beteken om geen klere aan te hê nie, of om liggaamsdele te ontbloot wat as onvanpas beskou word. Ter versagting mag die term *onbedek* ook gebruik word wanneer 'n liggaamsdeel nie deur klere bedek word nie maar waar dit nie as onvanpas beskou word nie.

### Algehele naaktheid

Naakfoto van 'n vrou, ongeveer 1900
Om geen klere aan te hê en niks te gebruik om die privaatliggaamsdele te bedek nie. Ter uitdrukking word poedelkaal of poedelnaak ook gebruik.

**Volle frontale naaktheid** beteken om geen klere aan te hê en na die waarnemer gedraai te wees sodat die geslagsdele sigbaar is, in teenstelling met net die bors of boude. Dit is gewoonlik die uiterste vorm van naaktheid met die uitsondering van 'n nabyskoot van die geslagsdele of die opsetlike blootstelling daarvan.

### Gedeeltelike naaktheid

Halfnaak
Omdat die konsep van naaktheid kan verskil in terme van die persepsie van die waarnemer, is daar soms onsekerheid of 'n persoon naak is of nie. Daar word ook daarna verwys as *halfnaak/-kaal* of *amper naak/kaal*. 'n Persoon wat kaalbors is sal byvoorbeeld waar formele drag toepaslik is as naak beskou word maar nie buite die publiek nie. As die persoon dan ook 'n vrou is mag sy dan selfs buite die publiek as naak beskou word maar in 'n situasie soos op 'n strand dalk nie. In al hierdie gevalle kan die persoon as gedeeltelik naak/kaal beskou word, waar die toepaslikheid daarvan van die situasie afhang.

Daar is ook terme vir spesifieke gevalle:

* *Kaalvoet* verwys daarna om nie skoene aan te hê nie en is meestal net onvanpas waar formele drag gehoort is.
* *Kaalbors* word veral gebruik in terme van vroue wanneer die borste nie behoorlik bedek is nie en sigbaar is.
* *Kaalgat* verwys natuurlik daarna dat die boude onbedek is en in meeste gevalle ook die res van die liggaam maar nie noodwendig op so 'n manier dat die geslagsdele ook sigbaar is nie.

Naaktheid mag ook indirek sigbaar wees deur weerkaatsing of verstrooiing.

|  |  |
| --- | --- |
| Normdata Edit this at Wikidata | 
* BNF: cb11976658q (data)
* GND: 4171077-0
* LCCN: sh85093175
* NKC: ph478606

 |
**Naas Botha** (1958–) is 'n voormalige Springbok-losskakel (in 28 toetse, 1980–1992) en -kaptein (in 9 toetse, 1986–1992) wat ook vir Noord-Transvaal gespeel het. Hy was gedurende die 1970’s en 1980’s bekend as 'n puntemasjien en 'n wedstrydwenner sonder weerga. Hy het verskeie provinsiale en Springbok-punterekords opgestel, waarvan die meeste intussen verbeter is. Hy was Suid-Afrika se veertigste Springbokkaptein en is met die voormalige Olimpiese verspringatleet, Karin (neé Kruger) Botha, getroud. Hy is deesdae bekend as 'n rugbykommentator.

Kinderjare
----------

Hendrik Egnatius Botha is op 27 Februarie 1958 in Breyten gebore en het in Pretoria grootgeword. As negejarige klim hy en sy vriende laat op 'n Vrydagaand skelm oor die heining van Loftus Versfeld en slaap in die toilet om te sien hoe die Blou Bulle in 1967 vir Frankryk wen. Hy toer twee keer saam met die Suid-Afrikaanse onder-16-bofbalspan deur Europa. Hy verteenwoordig ook die Suid-Afrikaanse Universiteitespan in bofbal en word vir die Noord-Transvaalse Hoërskole-rugbyspan gekies. Nadat hy gematrikuleer het, gaan studeer hy by Tukkies waar hy vir die Noord-Transvaalse onder-20-span speel.

Rugbyloopbaan
-------------

Hy speel reeds as negentienjarige in 1977 vir Noord-Transvaal. Hy maak sy internasionale buiging vir die Springbokke teen die Suid-Amerikaanse Jaguars op 26 April 1980 en word Noord-Transvaal se kaptein – as 'n twee-en-twintigjarige. Hy is in 1979, 1981, 1985 en 1987 as Suid-Afrika se "Speler van die Jaar" aangewys.

In 1977, 1978, 1980 en 1981 was hy deel van die Noord-Transvaalspanne wat die Curriebeker verower het. In 1979 deel hulle die beker met die Westelike Provinsie. Hy speel ook in die twee toetse teen die All Blacks en Wallabies in Suid-Afrika en sluit sy internasionale loopbaan op die toer aan die einde van 1992 na Engeland en Frankryk af.

Statistiek
----------

Naas het in 28 toetse gespeel waarin hy 312 punte aangeteken het – 'n Suid-Afrikaanse rekord. Hy was ook kaptein in nege van die 28 toetse. Die punte bestaan uit:

* 2 drieë
* 50 doelskoppe
* 50 stafskoppe
* 18 skepskoppe

Sy eersterangse loopbaan lees soos volg:

* 273 wedstryde
* 216 gewen
* 49 verloor
* 8 gelykop
* Hy teken 3 734 punte aan wat 209 skepskoppe insluit.

Bron
----

* Dobson, Paul. *30 Super Springboks*. 1995. ISBN 0-7981-3411-9
**Hendrik Verloren van Themaat** (Alkmaar, 27 Januarie 1874 − Stellenbosch, 22 Oktober 1966) was ’n Nederlandse regsgeleerde, wat professor word aan die Regsfakulteit van die Universiteit van Stellenbosch en ’n Afrikaans-Nederlandse digbundel onder die skuilnaam **Mein van Hessen** publiseer.

Lewe en werk
------------

Hendrik Verloren van Themaat was op 27 Januarie 1874 in Hoorn in Noord-Holland in Nederland uit die adelstand gebore. Sy ouers is Joan Philip Verloren van Themaat en Hester Geertruid Kronenberg Hy studeer regte in Nederland, waar hy in 1897 sy doktorsgraad in die regte behaal aan die Universiteit van Leiden Tydens die Tweede Anglo-Boereoorlog kom hy aan die kant van die Boere veg, waarna hy na Nederland terugkeer. Sy herinneringe oor die oorlog word later gepubliseer. Tussen 1904 en 1910 is hy die burgemeester van Baflo in Groningen en in 1910 tot 1920 word hy burgemeester van Velsen in Noord-Holland. In hierdie hoedanigheid is hy belas met die hongersnood en rantsoenering tydens die Eerste Wêreldoorlog, ’n oorlog waartydens Nederland neutraal gebly het. Hy verwerf ’n tweede doktorsgraad in die regte met studies van grondeienaarskap in die Verenigde State van Amerika. Vanaf Januarie 1922 word hy aangestel as buitengewone dosent aan die Universiteit van Stellenbosch, waar hy Staatsreg, Volkereg en Regsleer doseer, aanvanklik teen geen vergoeding en later teen ’n baie beskeie vergoeding. Later word hy bevorder tot professor en hy tree af in 1955. Op 7 April 1904 is hy te ‘s-Gravenhage getroud met Antonia Catharina Laman Trip (1879–1970 Uit hierdie huwelik word drie kinders gebore, Jan Philip (1913–1966), Reep (1914–1996) en Cornelia Mathilda (1916–2003). Hy is op 22 Oktober 1966 op Stellenbosch oorlede.

Skryfwerk
---------

Hy publiseer sy digbundel "*In my eensame hof*" onder die skrywersnaam Mein van Hessen. Die bundel bestaan uit beide Afrikaanse en Nederlandse gedigte, maar beïndruk nie as poësie nie. Sy herinneringe aan die Anglo-Boereoorlog word kort na afloop van die oorlog as "*Twee jaren in den Boereoorlog*" gepubliseer. "*Een studie over het grondbezit in de Vereenigde Staten van Noord-Amerika*" is ’n gedrukte weergawe van sy doktorale proefskrif.

Publikasies
-----------

| Jaar | Publikasies |
| --- | --- |
| 1903 | Twee jaren in den Boereoorlog |
| 1912 | Een studie over het grondbezit in de Vereenigde Staten van Noord-Amerika |
| 1949 |  |

Bronnelys
---------

### Boeke

* Kannemeyer, J.C. "Geskiedenis van die Afrikaanse literatuur 2" Academica, Pretoria, Kaapstad en Johannesburg Eerste uitgawe Eerste druk 1983
* Kannemeyer, J.C. "Leroux: ’n Lewe" Protea Boekhuis Pretoria Eerste uitgawe Eerste druk 2008

### Tydskrifte en koerante

* Van Wyk, A.H. "Die Stellenbosse Regsfakulteit" "Consultus" April 1989

### Internet

* Genealogie Online:
* Geni:
Die **Jaycees** is ‘n internasionale vereniging van jong sakemanne om hulle voor te berei op leierskapsrolle in hul onderskeie gemeenskappe.

Die vereniging het as doel om by jong sakemanne (slegs mans tussen die ouderdomme van 18 en 40 jaar) ‘n besef te skep wat die verantwoordelikhede van goeie burgerskap inhou. Om hierdie doel te bereik moet individuele lede deelneem aan projekte om het leierskappotensiaal te ontwikkel, die ekonomiese ontwikkeling van hul gemeenskap bevorder en ‘n goeie gesindheid tussen alle mense probeer nastreef. Lidmaatskap bied die geleentheid om diens te verleen en sodoende op verskeie gebiede ervaring op te doen. Leierskapontwikkeling vind ook plaas deur kursusse by te woon in openbare redevoering, sakebestuur, komiteewerk en vergaderingprosedure.

Tipiese gemeenskapsprojekte waarin lede betrokke is, is die skep van werksgeleenthede vir hulbehoewendes, onderwys aan verstandelik minderbedeeldes, tussenskoolse debatskompetisies en die kies van ‘n junior sportpersoon van die jaar.

Die naam Jaycees is na aanleiding van die oorspronklike Engelse naam van die organisasie, naamlik die Junior Chamber of Commerce.

Bibliografie
------------

* Standard Encyclopaedia of Southern Africa, deel 6. Kaapstad: Nasou, 1972. ISBN 0-625-00322-5
**Astigmatisme** is 'n oogaandoening wat tot 'n optiese afwyking in die menslike oog lei. 'n Refraktiewe fout ontstaan as die oog nie die lig eweredig op die netvlies (retina) fokus nie. Die woord is afkomstig van die Griekse "a-" (nie) en "stigma" (punt of stip).

By 'n normale oog het die kornea dieselfde kromming na elke rigting. Soms tree daar egter 'n afwyking van die optiese meganisme van die oog in, wat maak dat hierdie vorm nie perfek is nie. Hierdeur verskil die fokus in 'n bepaalde as-rigting van 'n ander. Die mees algemene vorm is korneale astigmatisme. In die geval is die buitenste kornea nie mooi rond nie, maar eerder ovaal (soos 'n rugbybal). Vanselfsprekend lewer 'n ovaal lens nie 'n suiwer beeld nie en sal die beeld in die een as-rigting mooi op die netvlies val, maar in die ander as-rigting net daaroor of net daaragter.

Astigmatisme veroorsaak verwronge of onduidelike visie op alle afstande. Ander moontlike simptome is oogspanning, hoofpyn, en probleme om in die nag te bestuur. Mense wat dit op 'n jong ouderdom tref kan ambliopie ('n lui oog) ontwikkel.

Daar is verskeie oplossings vir astigmatisme. Kontaklense of brille met 'n silinder-komponent is enkele voorbeelde hiervan. 'n Bril bied die eenvoudigste oplossing, maar kontaklense kan 'n wyer gesigsveld verskaf. Dit is ook moontlik om die vorm van die kornea deur middel van refraksie-sjirurgie met 'n laser aan te pas.

Die oorsaak van astigmatisme is onduidelik. Daar word geglo dat dit deels met genetiese faktore verband hou. Dit kan met 'n oogtoets gediagnoseer word.

Dit is moeilik om self te bepaal of mens astigmaties is al dan nie. Mens kan 'n groot kruis op 'n vel papier trek en vervolgens by verskillende afstande kyk of jy beide lyne tegelyk duidelik kan sien. Indien nie, is dit waarskynlik as gevolg van astigmatisme.
Peter de Vries in 2017.
**Peter Rudolf de Vries** (gebore 14 November 1956 - 15 Julie 2021) was 'n Nederlandse ondersoekjoernalis en misdaadverslaggewer. Sy televisieprogram *Peter R. de Vries, misdaadverslaggever* (1995–2012) gaan oor hoë profiel sake en stel 'n Nederlandse televisiekykrekord op. In 2005 stig hy sy eie politieke party wat kort daarna ontbind is. Op 6 Julie 2021 word hy geskiet nadat hy die televisie-ateljee van RTL Boulevard in Amsterdam verlaat het waar hy as gas verskyn het. Hy is in 'n kritieke toestand na 'n hospitaal gebring, en sterf op 15 Julie aan sy wonde.

In Nederland was De Vries bekend as misdaadverslaggewer en het hy heelwat erkenning daarvoor ontvang, maar hy het by tye ook kontroversie veroorsaak. Hy was veral bekend daarvoor dat hy koue sake ondersoek het. Die koerant *De Telegraaf* beweer dat De Vries reeds meer as 500 moordsake gedurende sy loopbaan ondersoek het, dat hy verdwynings opgelos het, talle bedrieërs, swendelaars, afpersers sowel as seksoortreders aan die pen laat ry het.